Aleksej Navalnyj

Aleksej Anatoljevitsj Navalnyj (russisk:  Алексей Анатольевич Навальный; født 4. juni 1976 i Butyn i Moskva oblast i RSFSR i Sovjetunionen) er en russisk advokat og opposisjonspolitiker. Han regnes som en av de viktigste lederne for den ikke-systemiske opposisjonen i Russland, og går ofte ut med direkte kritikk mot president Vladimir Putins regime. Han har gjort seg bemerket som samlingsfigur for motstanden mot korrupsjon og maktmisbruk i landet, og var en av lederne for protestbevegelsen som anklaget de russiske myndighetene for valgfusk etter valget til Statsdumaen i 2011. Navalnyj er en tydelig kritiker av den russiske invasjonen av Ukraina i 2022.   

I 2020 ble han sendt til Charité-sykehuset i Berlin for behandling etter symptomer på forgiftning. Tyske, franske og svenske eksperter bekreftet at Navalnyj var angrepet med den militære nervegiften Novitsjok.

Navalnyj ble arrestert 17. januar 2021, samme dag som han vendte tilbake til Russland. Den europeiske menneskerettsdomstolen avsa 17. februar 2021 kjennelse for at han skulle løslates av helbredshensyn. Ifølge domstolen sto hans liv i fare. Han ble 22. mars 2022 dømt til ni års fengsel for økonomiske misligheter, og for å ha fornærmet en dommer. I august 2023 ble han meddelt en dom på 19 års fengsel for ekstremistiske handlinger. Den samlede fengselsstraffen var dermed satt til 28 år. 

I 2021 fikk han Europaparlamentets Sakharovpris for sitt arbeid for demokrati og menneskerettigheter.

Rettslige prosesser i Russland og EMD

Navalnyj har blitt arrestert av russiske myndigheter flere ganger, noe han hevder er politisk motivert. Han ble arrestert tre ganger i 2018 og 2019 for brudd på Russlands lover for offentlige demonstrasjoner. Navalnyj ble første gang arrestert utenfor Dumaen i Moskva.

2014: Betinget dom for hvitvasking og svindel 
I 2014 fikk Navalnyj en betinget dom (russisk: Условное осуждение) med meldeplikt i en sak hvor det franske parfymekonsernet Yves Rocher anklaget ham for hvitvasking  og svindel, noe som Navalnyj  mente var politisk motivert. I 2017 bestemte Den europeiske menneskerettsdomstol at dommen var urettferdig. Amnesty International erklærte derfor Navanlyj som samvittighetsfange og anmodet russiske myndigheter å frigi ham. Likevel, den 24. februar 2021 sendte Amnesty International ut en pressemelding hvor de erklærte at Navalnyj ikke lenger var samvittighetsfange.

2021: Betinget dom omgjort til ubetinget 
Da Navalnyj den 17. januar 2021 vendte tilbake til Russland, ble han umiddelbart varetektsfengslet i 30 dager for brudd på meldeplikten. I en dom avsagt 2. februar 2021 ble en betinget dom fra 2014 omgjort til ubetinget fengsel i tre og et halvt år. Det ble gjort fradrag for 10 måneder som Navalnyj hadde sonet i husarrest. Den gjenværende fengselsstraff ble dermed ca. to år og åtte måneder.

Den europeiske menneskerettsdomstol avsa 17. februar en kjennelse for at Navalnyj måtte løslates umiddelbart. Domstolen vurderte det slik at hans liv sto i fare.   

Den 27. februar 2021 skrev det russiske nyhetsbyrået Tass at Navalnyj er overført til  et fengsel med såkalt «allment regime», kalt «kolonne nummer to». Det er utenfor byen Pokrov i Vladimir oblast, nordøst for Moskva. I månedsskiftet mars/april innledet han en sultestreik for å få skikkelig helsehjelp, og ble overført til et sykehus. Den 23. april trappet han derfor ned sultestreiken.

2022: Dom for økonomiske misligheter 
Han ble 22. mars 2022 dømt til fengsel i ni år, under skjerpede vilkår, for økonomiske misligheter, og for fornærmelse av en kvinnelig dommer. Statsadvokaten hadde opprinnelig påstått tretten års fengsel. Med straffen ble  Navalnyjs fengslingsvilkår endret. Han fikk fire pakker tilsendt per år og til sammen seks besøk, hvorav tre korte, per år.

2023: Dom for ekstremisme 
Den 4. august 2023 ble Navalnyj dømt til ytterligere 19 års fengsel for ekstremistiske handlinger. Den samlede fengselsstraffen kom dermed opp i 28 år. Navalnyj ble i juni 2023 presentert for et bevismateriale på 3828 sider som angivelig viste hvilke forbrytelser han hadde begått mens han satt i fengsel.

Politisk virke 
Han fikk i 2013 den nest største oppslutningen ved valget til borgermester i Moskva. I 2017 offentliggjorde han en rapport der han angrep politisk korrupsjon og kritiserte Vladimir Putin og hans politiske allierte. Dette medførte antikorrupsjonsdemonstrasjoner i flere russiske byer og mer enn  arrestasjoner, blant annet av Navalnyj. Myndighetene hindret ham i å delta i presidentvalget i 2018. 

Han er blitt kjent gjennom den russiske bloggosfæren og særlig for sine forsøk på å bekjempe korrupsjon. Navalnyj var nominert til Sakharovprisen i 2019.

Forgiftning 
Navalnyj hevdet i 2019 at han ble forgiftet da han var fengslet for å ha oppfordret folk til å delta i opposisjonens protester i Moskva.

Den 20. august 2020 ble Navalnyj innlagt på sykehus i Omsk i Sibir etter å ha blitt akutt syk med voldsomme smerter under en flytur fra Tomsk i Sibir til Moskva. Flyet landet derfor i Omsk. Der ble han lagt i kunstig koma. Navalnyjs pressesekretær hevder han ble forgiftet på flyplassen i Tomsk før avgang. Sjefslegen som behandlet Navalnyj, hevdet de ikke fant spor av gift i kroppen hans, men politiet skal ifølge russiske helsemyndigheter ha funnet et kjemisk stoff av «industriell karakter» på hendene og håret hans. 22. august ble han ble han fraktet med ambulansefly til Charité-sykehuset i Berlin for videre behandling.

I forbindelse med behandlingen i Berlin ble prøver sendt til spesiallaboratorier i Frankrike og Sverige for analyse. Disse bekreftet det tyske leger hadde konstatert, nemlig at Navalnyj var forgiftet av en nervegift i novitsjok-gruppen. 

Navalnyj vendte tilbake fra Tyskland til Russland 17. januar 2021. Han ble da straks arrestert på nytt, og ingen så noe til ham før dagen etter. Den 18. januar 2021 ble han fremstilt for en domstol på en politistasjon. Domstolen varetektsfengslet ham i 30 dager. Kjennelsen ble blant annet begrunnet med at han hadde forbrutt seg mot meldeplikt i en tidligere avsagt dom.  Bruddet på meldeplikten skyldtes at han lå i koma sommeren og høsten 2020.  

Navalnyj ble nominert til Nobels fredspris i 2021 av flere stortingsrepresentanter.

Referanser

Eksterne lenker 
 
 
 

Russiske politikere
Russiske jurister
Personer fra Odintsovo rajon
Russiske aktivister
Varslere (arbeidsliv)
Bloggere
Mottakere av Sakharovprisen